
A termőhely és az életkor hatása a lestyán (Levisticum officinale Koch.) droghozamára és– minőségére

Munkánk során azonos genotípusú, de eltérő életkorú lestyánpopulációk levél- és gyökérdrogtömegét, levél- és gyökérillóolaj-tartalmát valamint összetételét vizsgáltuk két eltérő termőhelyen, Soroksáron (Pest megye) és Nagydorogon (Tolna megye) 2013-ban.. Kísérletünkben a lestyántövek életkorának, a termőhelynek, valamint a virágzati szár visszavágásának droghozamot és –minőséget befolyásoló hatásait vizsgáltuk.
Megállapítottuk, hogy az életkor és a termőhely is hatással volt a levéldrogtömeg alakulására, , de csak megfelelő környezeti körülmények között. A virágzati szár virágzás kezdetén történő eltávolítása szintén növelte a tövek levélhozamát.
Eredményeink alapján arra a következtetésre jutottunk, hogy mind az életkor, mind a termőhely hatással van a lestyántövek gyökérhozamára, az egyévesek, az azonos korú, kétéves állományok pedig eltérő droghozamot produkálnak a különböző termőhelyeken. Az aszályos, száraz nagydorogi körülmények pozitív hatást gyakoroltak a lestyántövek gyökerének fejlődésére. A virágzati szár visszavágása is kedvezett a gyökérfejlődésnek, különösen kedvezőtlenebb környezeti körülmények között.
Az életkor mellett a termőhelynek is volt hatása a levél illóolaj-tartalmának alakulására, ugyanis a nagydorogi lestyántövek szignifikánsan alacsonyabb illóolaj felhalmozással rendelkeztek, mint az azonos korú soroksári egyedek. A levéldrogtömeg és illóolaj-tartalom között közepes erősségű pozitív kapcsolatot találtunk (r = 0,55), ami arra utal, hogy a nagyobb levéltömeg 30%-os valószínűséggel magasabb illóolaj-tartalommal is párosul.
Megvizsgálva a gyökérdrogtömeg és illóolaj-tartalom közötti kapcsolatot, szoros pozitív korrelációt találtunk közöttük (r = 0,65), ami szerint a nagyobb méretű gyökér 42%-os valószínűséggel magasabb illóolaj-tartalommal is rendelkezik. A virágzati szár eltávolítása sem a levél, sem a gyökér illóolaj-tartalmát nem befolyásolta szignifikánsan.
A levélillóolaj összetételének meghatározásakor az α-terpinil-acetátot azonosítottuk, mint fő komponenst, melynek illóolajon belüli részaránya 35 és 40% között alakult. Eredményeink alapján megállapítottuk, hogy sem az életkor, sem a termőhely nem befolyásolta számottevően a lestyán levelének illóolaj-összetételét.
A gyökér illóolajában a Z-ligusztilid volt a fő komponens, melynek illóolajon belüli részaránya az életkor előrehaladtával fokozatosan csökkent. Az életkor tehát hatással volt a lestyángyökér illóolajának összetételére, a termőhely viszont nem.



